**PRAVILA ZA NOMINACIJU U UPRAVNI ODBOR AKCIJE COST PROGRAMA**

1. **UVOD**

Program COST (European Cooperation in Science and Technology) je međuvladin okvir za međunarodnu suradnju u oblasti nauke i tehnologije u Europi, osnovan 1971. godine. Program je namijenjen naučnicima u Europi i šire, financira se dijelom iz europskih Okvirnih programa za istraživanje i inovacije, ali i iz nacionalnih kontribucija država članica. COST aktivnosti se baziraju na pristupu odozdo prema gore (eng. bottom up), otvorenosti i izvrsnosti u nauci, razvoju talenata i kreativnosti.

Temeljem zaključka Vijeća ministara Bosne i Hercegovine br. 05-07-2760-16/08 sa sjednice održane 25.09.2008. godine i Odluke Odbora delegata COST Asocijacije, Bosni i Hercegovini je 2009. godine dodjeljen status punopravne članice COST.

Bosna i Hercegovina spada u grupu Odabranih zemalja za inkluzivnost- Inclusiveness Target Countries (ITCs). Ovoj grupi također pripadaju: Albanija, Bugarska, Kipar, Češka, Estonija, Hrvatska, Grčka, Mađarska, Litvanija, Latvija, Malta, Moldavija, Crna Gora, Poljska, Portugal, Rumunija, Slovenija, Slovačka, Sjeverna Makedonija, Srbija i Turska.

COST program promoviše princip inkluzivnosti kroz tri glavna elementa: geografska rasprostranjenost, uključivanje mladih istraživača i balans rodne zastupljenosti. Polovina COST budžeta se odnosi na aktivnosti usklađene sa principom inkluzivnosti, s naglaskom na angažiranje istraživača iz COST Inclusiveness Target Countries. COST princip inkluzivnosti je usklađen sa pravilima Programa za istraživanje i inovacije Europske unije u dijelu Widening Participation and European Research Area kao glavnog instrumenta za financiranje COST akcija.

Program COST financira konferencije, radionice, obuke, kratkoročne naučne razmjene i aktivnosti prikazivanja rezultata programa iz različitih oblasti. Program COST pruža jedinstvenu mogućnost za razvijanje ideja i novih inicijativa u nauci i tehnologijama. Program COST ne obuhvata financiranje istraživanja, ali daje podršku za formiranje istraživačkih mreža kroz COST Akcije.

**COST akcija** je interdisciplinarna istraživačka mreža koja okuplja istraživače i inovatore iz akademske zajednice, malih i srednjih preduzeća, javnih institucija i drugih relevantnih organizacija ili zainteresiranih strana. Otvorena za sva područja nauke i tehnologije, COST Akcija nudi paneuropsko okruženje za pojedince kako bi razvili svoje profesionalne istraživačke mreže i unaprijedili svoje karijere. COST akcije u pravilu traju četiri godine.

COST akcije se odobravaju na sastanku delegata Komiteta visokih dužnosnika COST Asocijacije. Osim u svojstvu glavnog predlagača akcije, moguće je učestvovati i u svojstvu sekundarnog predlagača. Sekundarni predlagač jest osoba koja učestvuje u pripremi i izradi COST akcije te aktivno doprinosi prijavi akcije unutar poziva.

**Prijedlog COST akcije** treba uključiti mrežu predlagača iz najmanje sedam različitih COST punopravnih članica ili zemlja koje spadaju u COST zemlje suradnje, od čega minimlno 50% predlagača treba dolaziti iz Inclusiveness Target Countries. [Pravila za podnošenje prijedloga COST akcija](https://www.cost.eu/uploads/2021/12/COST-101-21-Submission-Evaluation-Selection-and-Approval-SESA-Level-B-.pdf) detaljno objašnjavaju postupak za podnošenja projektne prijave.

Svaka država članica COST programa može nominirati maksimalno **dva predstavnika** **u upravni odbor** jedne COST akcije. Za sudjelovanje u radnim skupinama akcije, aplikacije se podnose direktno upravnom odboru akcije putem web stranice akcije, dio *working group and membership*. Učešće u COST akcijema je moguće isključivo uz otvoren individualni e-COST nalog koji se može popuniti na web stranici COST akcije, u dijelu working groups and membership.

Akcije su predstavljene na stranici COST programa <https://www.cost.eu/browse-actions>

Pravila za učešće u COST akcijama su dostupna u dokumentu:

[Annotated rules for COST actions](https://www.cost.eu/uploads/2022/02/COST-094-21-Annotated-Rules-for-COST-Actions-Level-C-2022-02-15.pdf)

[Na ovom linku možete pregledati relevantne dokumente za COST program](https://www.cost.eu/funding/documents-guidelines/)

Komunikacija u okviru COST programa u svim segmentima programa se odvija na engleskom jeziku.

1. **KRITERIJI ZA NOMINACIJU U UPRAVNI ODBOR AKCIJE COST PROGRAMA**

Novoodobrena COST akcija je akcija koja je objavljena na web stranici COST prije početka implementacije. Održavanje prvog sastanka upravnog odbora (u daljem tekstu: MC) akcije označava početak akcije.

Zahtjev za članstvo u upravnom odboru COST akcije (u daljem tekstu: Zahtjev) akcije se podnosi prema Ministarstvu civilnih poslova Bosne i Hercegovine (u daljem tekstu: Ministarstvo) u propisanom obrascu Ministarstva, sa potpisanom Izjavom i uz priložen CV kandidata.

Zahtjev se šalju nakonobjave Memoranduma o razumjevanju akcije na www.cost.eu stranici[[1]](#footnote-1).

Prioritet će biti nominacija predlagača akcije (main/secondary proposers). Osoba koja podnosi zahtjev da učestvuje u COST akciji mora biti zaposlena u instituciji iz Bosne i Hercegovine upisanoj u registar naučnih organizacija, registar nevladinih organizacija, registar poslovnih subjekata ili u ostale relevantne registre, ili zaposlena u tijelu državne/javne uprave ili tijelu jedinice lokalne samouprave.

Kompetentnost delegata za sudjelovanje u radu MC akcije dokazuje se opisno u Zahtjevu za uključenjem u Upravni odbor COST akcije, CV sa popisom radova i publikacija i drugim dokumentima koje kandidat smatra relevantnim.

**U MC akcije će biti imenovani kandidati iz različitih institucija.** Izuzetak su zahtjevi za nominaciju podneseni od predlagača akcije (secondary proposers). Za kandidate koji nisu predlagači akcije, ukoliko tri mjeseca nakon početka akcije ostane slobodno mjesto u MC akcije, COST koordinator može predložiti kandidata iz iste institucije kao drugog člana (o nominaciji će odlučiti MC akcije u roku od 4 sedmice). Preporuka je da kandidati prije slanja zahtjeva Ministarstvu civilnih poslova, obave konsultacije sa voditeljem akcije radi provjere da li profesionalno iskustvo kandidata odgovara ciljevima akcije i, gdje je moguće, donosi raznolikost i interdisciplinarnost u MC.

Učesnik COST programa iz Bosne i Hercegovine može istovremeno biti nominiran u **maksimalno 3 COST akcije u toku[[2]](#footnote-2)** u svojstvu člana MC.

Ministarstvo podstiče istraživače da zauzimaju liderske pozicije u akciji (npr. lideri radnih grupa). Ova iskustva će se pozitivno vrednovati prilikom odabira kandidata za MC akcije. Prednost učešća u akciji je ukoliko kandidat učestvuje u domaćim ili međunarodnim projektima u kojima su djelimično osigurana financijska sredstva za istraživanje koje je relevatno za istraživanje akcije.

Zahtjevi će se razmatrati u roku od 30 dana nakon prijema zahtjeva, a najkasnije do početka akcije. Nakon nominacije za člana MC, kandidat će dobiti e-mailom obavijest od COST-a o izvršenoj nominaciji. Kandidat prihvata nominaciju putem linka koji je dostavljen u obavijesti (*accept*). Prihvatanjem nominacije proces se smatra kompletiranim i validnim u COST elektronskom sistemu.

**Zahtjev za članstvo u MC akcije koja je u toku implementacije, tj. nakon prvog sastanka MC** se podnosi u propisanom obrascu Ministarstva civilnih poslova. Koordinator predlaže kandidate za MC, a o nominaciji odlučuje MC akcije u roku od 4 sedmice. Preporuka je da kandidati prije slanja zahtjeva Ministarstvu civilnih poslova, obave konsultacije sa voditeljem akcije radi provjere da li profesionalno iskustvo kandidata odgovara ciljevima akcije i, gdje je moguće, donosi raznolikost i interdisciplinarnost u MC.

**Nakon jedne godine od početka implementacije akcije**, obavezno je da kandidat prvo kontaktira voditelja akcije i provjeri da li su istraživačke kompetencije podudarne sa pravcem u kojem teče implementacija akcije. Uz zahtjev za MC nominaciju, COST koordinatoru se dostavlja i korespodencija sa voditeljom akcije.

Zahtjevi će se razmatrati u roku od 30 dana nakon prijema zahtjeva.

Popunjen zahtjev, potpisanu Izjavu i CV poslati na e-mail: [COST@mcp.gov.ba](mailto:COST@mcp.gov.ba)

COST koordinator može prije nominacije kandidata, dostaviti voditelju akcije CV kandidata radi konsultacija.

Član MC ima obavezu na kraju akcije COST koordinatoru za Bosnu i Hercegovinu dostaviti kratak izvještaj o aktivnostima u okviru akcije, koji će sadržavati informaciju o učešću u akciji, učešće na MC sastancima, konferencijama, treninzima, STSM i informaciju o publikacijama koje su rezultat učešća u akciji.



*Ministarstvo civilnih poslova zadržava pravo izmjene ovih pravila u skladu sa preporukama i odlukama COST.*

1. Memorandum o razumjevanju sadrži kompletnu projektnu aplikaciju (tehnički aneks) i objavljuje se na web stranici akcije nakon što COST CSO odobri nove akcije. [↑](#footnote-ref-1)
2. U ovom smislu se neće računati akcije koje se završavaju u roku od dva mjeseca (nakon podnošenja zahtjeva za nominaciju u MC akcije, odnosno nakon početka akcije). [↑](#footnote-ref-2)